El Ple sol·licita que la Generalitat i el Govern Espanyol s'impliquen en el projecte del tren al Port de Sagunt
11 de setembre 2019

![Imagen 1](/media/semhgovr/74maq_guillen.jpg)![Imagen 2](/media/xqucz1tp/74maq_javier_raro.jpg)

El Ple de l'Ajuntament de Sagunt va aprovar per unanimitat sumar-se a la reivindicació veïnal del Port de Sagunt respecte a les millores de la connexió interurbana i de connexió amb la xarxa ferroviària de Rodalia. La moció presentada i defensada conjuntament per Javier Raro, del grup socialista, i per Juan Guillén, d'Iniciativa Porteña, sol·licita a la conselleria de Política Territorial, Obres Públiques i Mobilitat la seua contribució i participació respecte a tots els aspectes relacionats amb la millora de la mobilitat en el nucli del Port de Sagunt, així com insta el ministeri de Foment a incloure la connexió a la xarxa de rodalia en el Pla Director de Rodalia de la Comunitat Valenciana.

  

El text, que sorgix a col·lació de la resposta a la pregunta formulada en el Congrés dels Diputats per la diputada Roser Maestro, sol·licita al Govern de l'Estat la seua total implicació en la solució de mobilitat que es planteja, amb la realització, com més prompte millor, dels estudis que siguen necessaris per a determinar les accions a emprendre encaminades a dotar al Port de Sagunt d'una connexió interurbana alternativa a l'autobús, tenint com a prioritat la connexió amb la xarxa de Rodalia, prenent com a punt de partida l'Estudi Funcional de INECO.

  

També se sol·licita al Ministre de Foment una reunió per a fer-li arribar la necessitat d'incloure la connexió ferroviària del Port de Sagunt en la xarxa de Rodalia en el Pla Director.

  

![](/media/vvobkpsl/74c_tren.jpg)  
  

La Corporació Municipal és coneixedora i compartix la reivindicació veïnal d'una connexió alternativa a l'autobús que connecte el Port de Sagunt amb la xarxa de Rodalia. El Ple Municipal celebrat al gener d'este mateix any es va sumar a la reivindicació de l'arribada del tren de Rodalia en un acord que exigia a tots els partits amb representació en el Congrés dels Diputats que plantegen esmenes oportunes perquè els Pressupostos Generals de l'Estat recolliren la partida necessària per a esta reivindicació i evitar d'esta manera la discriminació cap als habitants del nucli del Port de Sagunt.

  

A més, part de l'anterior Corporació Municipal es va unir a la marxa reivindicativa convocada per la Plataforma Tren de Rodalia al Port de Sagunt el mes d'abril passat per la qual s'instava el ministeri de Foment a incloure en els Pressupostos Generals de l'Estat una partida per a poder portar este transport per a l'ús i gaudi públic.

  

Esta reivindicació naix de la necessitat d'una millor connexió amb la xarxa de rodalia d'un nucli, el del Port de Sagunt, que compta amb aproximadament 42.000 habitants i que s'incrementa en èpoques vacacionals. Segons dades de l'empresa concessionària AVSA, durant 2018 es van produir un total de 894.251 desplaçaments en el Servei Urbà de Viatgers i en la línia d'autobús el Port de Sagunt-València.

  

El contingut de la moció es notificarà a la Generalitat Valenciana, al Govern de l'Estat i als portaveus de tots els grups polítics amb representació en el Congrés dels Diputats, amb el compromís, segons el text, de tots els partits amb representació municipal de traslladar-los, de forma col·laborativa però irrefutable, la transcendental rellevància que per al desenvolupament i benestar de la població del Port de Sagunt i del municipi en general suposa trobar i posar en marxa al més prompte possible una solució adequada a la mobilitat internuclis i de connexió a la xarxa de Rodalia, llargament demandades.​​

*   [](http://www.facebook.com/sharer.php?u=https://aytosagunto.es/va/actualitat/el-ple-sol-licita-que-la-generalitat-i-el-govern-espanyol-s-impliquen-en-el-projecte-del-tren-al-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-ple-sol-licita-que-la-generalitat-i-el-govern-espanyol-s-impliquen-en-el-projecte-del-tren-al-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-sol-licita-que-la-generalitat-i-el-govern-espanyol-s-impliquen-en-el-projecte-del-tren-al-port-de-sagunt/ "Linked In")
*   [](mailto:?body=https://aytosagunto.es/va/actualitat/el-ple-sol-licita-que-la-generalitat-i-el-govern-espanyol-s-impliquen-en-el-projecte-del-tren-al-port-de-sagunt/)